
A kibillentési szög és kép-kontraszt összefüggésének vizsgálat agyi MRI GRE szekvenciáknál

Célkitűzés: Az MRI leképzésnél többféle speciális szekvenciát használva,
megfelelő beállítások esetén a képek kontrasztviszonyai széles skálán
változtathatók. A repetíciós idő (TR), az echo idő (TE) és az RF sávszélesség
mellett ilyen paraméter még a kibillentési szög is. A napi rutinban a nagyszámú
vizsgálat során nincs lehetőség e paraméterek optimalizálására. Pályamunkámban
a kibillentési szög változtatásának hatását vizsgálom gradiens echo (GRE)
szekvenciával készített agyi MRI képek szürke és fehér állomány közti
kontrasztfelbontására, különböző repetíciós és echo idők, és eltérő szöveti
relaxációs állandók mellett. Módszerek: A vizsgálatokat a Corsmed felhő alapú
MRI szimulátorral végeztük, amely egy 1,5 T térerejű MRI számos tulajdonságát
figyelembe véve szimulál valós méréseket humán agy adatai alapján. GRE
szekvenciával T1, illetve T2* súlyozott axiális méréseket indítottunk TE=4 msec,
TR= 7-14 msec, illetve TE=30 msec, TR= 200-300 msec mellett két kissé eltérő,
de az egészséges emberi fehér és szürke állományi értékeket még jól jellemző T1
és T2 relaxációs időkkel. A kibillentési szöget 20 lépésben változtattuk 1° és 100°
között. Továbbá 3D MP-RAGE szekvenciánál elemeztük a kibillentési szög
szerepét, TE=4 ms, TR= 2000 ms mellett. Az elkészült képeken a 3D Slicer nevű
képfeldolgozó program segítségével köralakú ROI-val jelöltünk ki fehér, szürke
állományi és háttér területeket, ezekből nyert adatokból CNR értéket számoltunk
minden scan esetében. Eredmények: Megállapítható volt, hogy a GRE képek CNR
értékei a kibillentési szög függvényében karakterisztikusan, de az irodalom
alapján elvárt tendencia szerint változtak. Az egyes szekvenciák CNR
karakterisztikái (a maximális CNR, illetve a maximális jel) azonban lényegesen
eltértek egymástól. T1 súlyozott GRE esetén a CNR maximuma a 15-25° között,
míg T2* súlyozott leképzésnél 10-20° között volt. Megállapítható még, hogy a
CNR maximum helyei 10-20%-kal eltértek, ha az alapszövet T1 és T2 relaxációs
paramétereit változtattuk. Konklúzió: Gradiens echo szekvenciával végzett MR
képek ideális kontrasztviszonyának kialakításához megfelelő kibillentési szög
választása korszerű MRI szimulátorokkal vizsgálható.



